31994R3288
L 349/83
JURNALUL OFÍCIAL AL UNIUNII EUROPENE
REGULAMENTUL (CE) NR. 3288/94 AL CONSILIULUI
din 22 decembrie 1994
de modificare a Regulamentului (CE) nr. 40/94 privind marca comunitară în vederea punerii în aplicare a acordurilor încheiate în cadrul Rundei Uruguay
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 235,
având în vedere propunerea Comisiei,
având în vedere avizul Parlamentului European (1),
întrucât Acordul de instituire a Organizației Mondiale a Comerțului (denumit în continuare „Acord OMC”) a fost semnat în numele Comunității; întrucât Acordul privind aspectele comerciale ale drepturilor de proprietate intelectuală (denumit în continuare „Acord TRIPs”) anexat la Acordul OMC cuprinde dispoziții detaliate privind protecția dreptului de proprietate intelectuală care au ca scop stabilirea unei discipline internaționale în acest domeniu, astfel încât să promoveze comerțul mondial și să evite atât denaturarea schimburilor, cât și neînțelegerile provocate de lipsa unei protecții suficiente și eficiente a acestei proprietăți intelectuale;
întrucât, pentru a garanta aducerea la îndeplinire a legislației comunitare aplicabile în domeniul Acordului TRIPs, Comunitatea trebuie să adopte anumite măsuri legate de actele comunitare în vigoare în materie de protecție a protecția dreptului de proprietate intelectuală și, în acest sens, trebuie să adapteze, să modifice sau să completeze anumite acte comunitare în vigoare;
întrucât Regulamentul (CE) nr. 40/94 (2) instituie o marcă comunitară; întrucât articolul 5 din regulamentul menționat definește „titularii mărcilor comunitare”, referindu-se în special la Convenția de la Paris privind protecția proprietății industriale și necesită un tratament reciproc din partea țărilor care nu sunt părți la această convenție; întrucât articolul 29 din Regulamentul (CE) nr. 40/94, care se referă la dreptul de prioritate, trebuie de asemenea să fie modificat în același sens; întrucât, pentru a îndeplini obligația de regim național prevăzută în articolul 3 din Acordul TRIPs, aceste dispoziții trebuie modificate astfel încât să garanteze că resortisanții tuturor statelor membre ale OMC, chiar dacă acestea nu fac parte din Convenția de la Paris, beneficiază de un sistem care să nu fie mai puțin favorabil decât cel aplicat resortisanților din statele membre ale Comunității;
întrucât articolul 23 alineatul (2) din Acordul TRIPs prevede respingerea sau invalidarea mărcilor care conțin sau sunt alcătuite din false indicații geografice pentru vin și băuturi alcoolice, indiferent de faptul că sunt de natură să inducă în eroare publicul; întrucât este necesar să se adauge o nouă litera (j) la articolul 7 alineatul (1) din Regulamentul (CE) nr. 40/94,
ADOPTĂ PREZENTUL REGULAMENT:
Articolul 1
Regulamentul (CE) nr. 40/94 se modifică după cum urmează:
1.
La articolul 5 alineatul (1), litera (b) se înlocuiește cu următorul text:
„(b)
resortisanții altor state care sunt parte la Convenția de la Paris privind protecția proprietății industriale, numită în continuare «Convenția de la Paris», sau care fac parte din Acordul de instituire a Organizației Mondiale a Comerțului;”
2.
La articolul 5 alineatul (1), litera (d) se înlocuiește cu următorul text:
„(d)
resortisanții, alții decât cei menționați la litera (c), ai unui stat care nu este parte la Convenția de la Paris sau din Acordul de instituire a Organizației Mondiale a Comerțului și care, conform constatărilor publicate, acordă resortisanților tuturor statelor membre aceeași protecție ca și resortisanților săi naționali în ceea ce privește mărcile și care, atunci când resortisanții statelor membre trebuie să facă dovada mărcii din țara de origine, recunoaște înregistrarea mărcii comunitare ca pe o asemenea dovadă”.
3.
La articolul 7 alineatul (1) se adăugă litera (j):
„(j)
mărcile de vin care cuprind sau sunt alcătuite din indicații geografice destinate identificării ori mărcile de băuturi alcoolice care cuprind sau sunt alcătuite din indicații geografice destinate identificării, dacă aceste vinuri sau băuturi alcoolice nu au aceste origini.”
4.
La articolul 29, alineatul (1) se înlocuiește cu următorul text:
„(1) O persoană care a înregistrat în mod valabil o cerere de marcă în sau pentru unul din statele care sunt părți la Convenția de la Paris sau la Acordul de instituire a Organizației Mondiale a Comerțului, sau succesorul său în drepturi beneficiază, pentru a depune o cerere de marcă comunitară pentru aceeași marcă și pentru produsele sau serviciile identice cu cele pentru care această marcă a fost înregistrată sau care sunt cuprinse în acestea, de un drept de prioritate pe un termen de șase luni de la data depunerii primei cereri.”
5.
La articolul 29, alineatul (5) se înlocuiește cu următorul text:
„(5) Dacă prima depunere s-a efectuat pe teritoriul unui stat care este parte la Convenția de la Paris sau la Acordul de instituire a Organizației Mondiale a Comerțului, dispozițiile de la alineatele (1)-(4) nu se aplică decât în măsura în care acest stat, conform constatărilor publice, acordă, pe baza unei prime depuneri făcute la Oficiu, un drept de prioritate supus unor dispoziții și având efecte echivalente cu cele prevăzute în prezentul regulament.”
Articolul 2
Prezentul regulament intră în vigoare la 1 ianuarie 1995.
Prezentul regulament se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1994.